Beiroet-ontploffing kon 'veel erger' gewees het | Maroela Media
Libanon het verlede jaar, ná 'n enorme ontploffing die Beiroet-hawe geruk het, 'n tweede vlammehel net-net vrygespring, sê die Duitse maatskappy wat nou opruimingswerk in die gebied doen.
Michael Wentler, 'n chemiese kenner betrokke by die maatskappy Combi Lift, sê duisende liters van 'n gevaarlike stof wat al langer as 'n dekade in verrottende houers geberg word, het die gebied in 'n mynveld van chemiese gevaar verander.
"Ons het middels gevind wat, as dit met mekaar meng, tot 'n ontploffing sal lei," het hy gesê.
"Almal by die hawe is gelukkig, want al die houers staan 'n ent van mekaar."
Daar was verskeie brande by die hawe sedert die groot ontploffing op 4 Augustus 2020 meer as 200 lewens geëis en groot dele van die gebied in puin gelê het.
Combi Lift het in November 'n ooreenkoms met die Libanese owerhede aangegaan om die gevaarlike middels by die ontploffingstoneel te verwerk.
Wentler en sy span het reeds 52 houers verwerk in 'n proses wat volgens hom die dodelike chaos wat lank reeds by die hawe heers, blootlê.
"Ek het nog nooit so iets in my lewe gesien nie," het Wentler gesê.
Hy sê die verrottende chemiese mengsels is so toksies dat dit reusegate regdeur enorme vraghouers gevreet het.
Mense verwyder beseerdes ná die ontploffing in Beiroet. (Argieffoto: Hassan Ammar, AP)
"Dit is soos 'n see van geel en groen vloeistof wat uitgekom het. Die chemikalieë het geborrel."
Die houers, wat al langer as tien jaar by die hawe geberg word – is deurmekaar op verskillende plekke gehou. Die meeste was in 'n opelug-vragsone aan die teenoorgestelde kant van die ontploffingstoneel.
Die hawe se tussentydse hoof, Bassem al-Kaisi, het in November gewaarsku die hele Beiroet kon uitgewis gewees het as die middels vlamgevat het.
Die ontploffing is veroorsaak deur tonne ammoniumnitraat wat jare lank verkeerd geberg is. Die owerhede moet nog verduidelik hoekom die groot besending kunsmis in Libanon was – en hoekom dit so lank daar gehou is.
Die oorsprong van die chemikalieë wat Combi Lift nou verwerk, is ook onduidelik.
"Geen van die owerhede weet oënskynlik enigiets van die besendings nie," het Wentler gesê.
"Ek dink nie die haweowerheid weet wat by die hawe geberg word nie."
Sommige van die gevaarlikste middels wat die maatskappy nou moet verwerk, sluit in hidrofluoriedsuur, wat dodelik kan wees as mense dit inkry.
Die middel word in spesiale houers verseël wat na verwagting teen die einde van Februarie na Duitsland verskeep sal word.
Dink dis hidrofluoorsuur.
Wonder nogal wat by ons hawens aangaan? Ek dink ons hare sal rys want hier is in elk geval GEEN beheer oor niks nie.